Інструментальны запіс гімна
 **Мы выйдзем шчыльнымі радамі** — гімн Беларускай Народнай Рэспублікі, словы Краўцова Макара, музыка Уладзіміра Тэраўскага.

Гісторыя
--------

Верш Макара Краўцова *«Ваяцкі марш»* апублікаваны 30 кастрычніка 1919 года ў газеце «Беларусь», музыку гімна напісаў Уладзімір Тэраўскі. Як гімн Беларускай Народнай Рэспублікі прыняты ў 1920 годзе, калі дзяржава дэ-факта ўжо не існавала, а яе кіраўніцтва знаходзілася ў выгнанні.

У «Беларускім спеўніку» (1921) Уладзіміра Тэраўскага радок «*Штандарт наш бел-чырвона-белы*» заменены на «*Свабодны сцяг, штандарт чырвоны*». Ноты выдання набіраліся раней, яно рыхтавалася ў 1920 годзе секцыяй Беларускай вайсковай камісіі, таму на загад цэнзараў згадку бел-чырвона-белы сцяга друкарня зафарбавала чорным.

Гімнам актыўна карысталіся арганізацыі беларускай дыяспары, якія стаялі на незалежніцкіх пазіцыях.

У 1991 годзе, пасля аднаўлення незалежнасці Беларусі, было прапанавана зрабіць «*Ваяцкі марш*» дзяржаўным гімнам, разам з аднаўленнем герба «Пагоня» і бел-чырвона-белага сцяга як дзяржаўных сімвалаў. З публічным зваротам наконт гэтага выступілі вядомыя літаратары Васіль Быкаў, Алесь Адамовіч і Рыгор Барадулін.

Сёння марш мае пэўную папулярнасць у асяродку беларускай дэмакратычнай апазіцыі і рэгулярна называецца сярод альтэрнатыў афіцыйнаму гімну Беларусі.

У 2020 годзе гімн увайшоў у патрыятычны музычны альбом «Годныя песні» Вольнага хору. Актыўна выкарыстоўваецца ў час пратэстаў 2020—2021 гадоў у Беларусі.

* Стваральнікі
* Макар Краўцоў, словыМакар Краўцоў, словы
* Уладзімір Васілевіч Тэраўскі, музыкаУладзімір Васілевіч Тэраўскі, музыка

Тэкст
-----

### Першапачатковы

|  |  |  |
| --- | --- | --- |
| ***Мы выйдзем шчыльнымі радамі…***
*(запіс кірыліцай)*
Мы выйдзем шчыльнымі радамі
На вольны родны свой прастор.
Хай воля вечна будзе з намі,
А гвалту мы дамо адпор!

Няхай жыве магутны, сьмелы
Наш беларускі вольны дух.
Штандар наш бел-чырвона-белы,
Пакрый сабой народны рух.

На бой! За шчасьце і за волю
Народу слаўнага свайго!
Браты, цярпелі мы даволі,
На бой — усе да аднаго!

Імя і сілу беларуса
Няхай пачуе й убачыць той,
Хто сьмее нам нясьці прымусы
I першы выкліча на бой.

Браты, да шчасьця мы падходзім:
Хай гром грыміць яшчэ мацней!
Ў крывавых муках мы народзім
Жыцьцё Рэспублікі сваей! |  | ***My vyjdziem ščylnymi radami***
*(запіс лацінкай)*
My vyjdziem ščylnymi radami
Na volny rodny svoj prastor.
Chaj vola viečna budzie z nami,
A hvałtu my damo adpor!

Niachaj žyvie mahutny, śmieły
Naš biełaruski volny duch;
Štandar naš bieł-čyrvona-bieły,
Pakryj saboj narodny ruch!

Na boj! Za ščaście i za volu
Narodu słaŭnaha svajho!
Braty, ciarpieli my davoli.
Na boj! — Usie da adnaho!

Imia i siłu biełarusa
Niachaj pačuje j bačyć toj,
Chto śmieje nam niaści prymusy
I pieršy vykliča na boj.

Braty, da ščaścia my padchodzim:
Chaj hrom hrymić jašče macniej!
Ǔ kryvavych mukach my narodzim
Žyćcio respubliki svajej! |

### Варыяцыі

Мы выйдзем шчыльнымі радамі   

На вольны родны **наш** прастор.   

Хай воля вечна будзе з намі,   

А гвалту мы дамо адпор!

**Хай аджыве закамянелы**   

Наш беларускі вольны дух;   

Штандар наш бел-чырвона-белы,   

Пакрыў сабой народны рух!

На бой! За шчасце і за волю   

Народу слаўнага свайго!   

Браты, цярпелі мы даволі.   

На Волю! — усе да аднаго!

Імя і сілу беларуса   

Няхай пачуе й **бачыць** той,   

Хто смее нам нясці прымусы   

I першы выкліча на бой.

Браты, да шчасця мы падходзім:   

Хай гром грыміць яшчэ мацней!   

У крывавых муках мы **адродзім**   

Жыццё Рэспублікі сваей!

Зноскі
------

1. ↑  *Ўл. Тэрраўскi* Беларускi сьпеўнiк з нотамi на 3 галаса паводле народных мэлёдый. — Менск, 1921. — С. 58.
2. ↑  Сяргей Навумчык. Дзевяноста першы. — Радыё Свабодная Эўропа / Радыё Свабода, 2013 — с. 414
3. ↑   Архівавана 5 лістапада 2013.
4. ↑   Архівавана 5 лістапада 2013.
5. ↑  «Вольны хор» прэзентаваў унікальны альбом «Годныя песні». 16-11-2020

Спасылкі
--------

Лагатып ВікіцытатнікаЛагатып Вікіцытатніка У Вікікрыніцах ёсць тэксты па тэме  
**Мы выйдзем шчыльнымі радамі**

* Беларуская Салідарнасць. Беларускія гімны